Rodolf Du Chatelar

Rodolf Du Chatelar a l'era nassù a La Sala dal nòbil Anselm Gròss e da soa fomna Bonarent.
Intrà ant la cariera eclesiàstica, a l'é vnù prevòst a la catedral d'Osta e vicari capitolar.

Apress la mòrt ëd Bonifass ëd Valperga, a l'é stàit nominà vësco d'Osta con na litra ëd Nossens IV, vësco 'd Roma, dij 18 dë dzèmber 1243, ma chiel a l'ha arfudà, an acetand mach ëd rese la diòcesi d'Osta ëd fasson provisòria.
Ai 2 ëd mars 1246 a l'é stàit nominà da Nossens IV vësco ëd Tarantasia.
Tanme metropolitan a l'é tornà vàire vire a Osta (dël 1259, dël 1263, dël 1269).

Giutà dai sò frej, a l'é chiel ch'a l'ha fàit tiré su ël castel ëd Chatelar e a l'é da antlora che la famija Gròss a l'ha pijà ant ël parlé comun la denominassion Du Chatelar.
Ant ës castel, Rodolf a l'ha fàit fé na capela dedicà a San Teodul, a San Tomà vësco e ai sò predecessor ant la sede ëd Tarantasia San Giaco e San Pero.

Rodolf a l'é stàit consijé përsonal ëd Pero II, ch'a lo disìa ël përsonage pì fiamengh dij sò stat; chiel-sì a l'ha ëdcò mnà Rodolf an Anghiltèra, presentandlo a la cort e fansendlo intré ant le grassie dël re Enrich.
Mòrtie Pero II, sò frel e sucessor Filip I a l'ha mantnù soa fiusa an Rodolf.
Dël 1267, Filip I a l'ha arcomandalo al vësco ëd Roma, Clement IV, për la sede ëd Lion.

An sò testament dj'8 d'avril 1270, Rodolf a l'ha lassà tuti sò avèj për j'euvre bon-e.
A l'é mòrt a Palerm ai 9 ëd gené 1271.

Categorìa:Famija Gròss-Du Chatelar